Subject: Selgitustaotlus
From: "Liisa Oviir - VOLINIK" <[email-masked]>
To: "info - AKI" <[email-masked]>
Date: Thu, 5 Feb 2026 15:13:16 +0200

Tere,
Soolise võrdõiguslikkuse ja võrdse kohtlemise voliniku poole pöörduti 
avaldusega, milles juhiti voliniku tähelepanu, et Eesti ettevõte esitab 
värbamisprotsessis kandidaatidele täitmiseks küsimustiku, milles esinevad ka 
alljärgnevad küsimused:
·         Millise sooga te end kõige paremini samastate?
·         Kas te samastate end sooga, mis erineb teile sünnil määratud 
soost?
·         Ma määratlen oma seksuaalse sättumuse kui (märkige kõik sobivad).
·         Kui olete valinud ise kirjeldamise, palun täpsustage.
·         Millise rassi/rahvusega te end kõige paremini samastate?
·         Kas teil on või on teil varem olnud puue või neurodiversiteet?
Voliniku hinnangul sisaldavad mitu esitatud küsimust eriliigilisi 
isikuandmeid, mida tööandja ei tohiks töödelda (eelkõige andmed isiku 
soolise identiteedi ja seksuaalse sättumuse kohta). Lisaks on tegemist 
diskrimineerimistunnustega võrdse kohtlemise seaduse vaates, ehk nimetatud 
küsimuste esitamine tööle kandideerimisel ei ole seotud kandidaadi tööalase 
sobivuse hindamisega ning suurendab diskrimineerimise riski.
Voliniku hinnangul ei saa nimetatud andmete töötlemist õigustada ka 
kandidaadi nõusolekuga, kuna nõusolek ei ole sellises olukorras vabatahtlik.
Tööandja vastas voliniku päringule, et nimetatud küsimused esinevad 
mitmekesisuse, võrdsuse ja kaasamise küsimustikus ja on värbamise 
hindamisprotsessist süsteemis töötlemiseks eraldi ning kooskõlas GDPR-i 
reeglitega ja värbajatel ja värbamisjuhtidel puudub juurdepääs sellele 
küsimustikule. Lisaks on nimetatud küsimustik kandidaadile täitmiseks 
vabatahtlik.
Tööandja väitel on andmete kogumise ainus eesmärk värbamistulemuste 
koondatud jälgimine, et hinnata värbamisprotsesside õiglust ja 
mittediskrimineerivat toimimist. Andmeid säilitatakse ainult nii kaua, kui 
see on vajalik anonüümsete ja koondatud statistiliste väljundite loomiseks, 
vastavalt GDPR-i andmete minimeerimise põhimõtetele.
Käesolevaga palume Andmekaitse Inspektsiooni hinnangut nimetatud küsimuste 
esitamise vastavuse osas kehtivate andmekaitse ja -töötluse reeglitega.

Lugupidamisega,

Liisa Oviir
Nõunik

Tel: 6269059
[email-masked]

  _____

www.volinik.ee <https://www.volinik.ee/>  | Facebook 
<https://www.facebook.com/Vordsetevoimalustevolinik>  | Instagram 
<https://www.instagram.com/vordoigusvolinik>  | LinkedIn 
<https://www.linkedin.com/company/võrdõigusvolinik>

See e-kiri on mõeldud vaid adressaadile ametialaseks kasutamiseks. Kui te 
pole e-kirja adressaat, siis ei tohi te kirjas olevat teavet ilma loata 
mingil viisil kasutada. Kui olete saanud kirja eksituse tõttu, palun 
teavitage sellest kohe e-kirja saatjat ja kustutage e-kiri koos kõikide 
lisadega.